**Projektas**

**ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PATALPŲ PERDAVIMO PAGAL PANAUDOS SUTARTĮ**

2017 m. sausio 27 d. Nr. TS-

Rokiškis

Vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsniu, Rokiškio rajono savivaldybės tarybos 2014 m. gruodžio 19 d. sprendimu Nr. TS-257 patvirtintu Savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašu, atsižvelgdama į sporto klubo „Obeliai“ 2017 m. sausio 3 d. prašymą, Rokiškio rajono savivaldybės taryba n u s p r e n d ž i a:

Perduoti neatlygintinai valdyti ir naudotis pagal panaudos sutartį 5 metams sporto klubui „Obeliai“ jų įstatuose nurodytai veiklai vykdyti 81,46 kv. m patalpas (pažymėtas plane 2-1, 2-2, 2-3, 2-4), esančias Rokiškio rajono savivaldybei nuosavybės teise priklausančiame darželio-mokyklos pastate (unikalus pastato numeris 7397-7003-7010) Stoties g. 31, Obelių m., Rokiškio r. sav., ir įgalioti Obelių lopšelio-darželio direktorę pasirašyti panaudos sutartį bei turto perdavimo-priėmimo aktą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Julė Bražionienė

PATVIRTINTA

Rokiškio rajono savivaldybės mero

2016 m. gruodžio 19 d. potvarkiu

Nr. MV-51

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL PATALPŲ PERDAVIMO PAGAL PANAUDOS SUTARTĮ“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Asociacija sporto klubas „Obeliai“ prašo suteikti patalpas Obelių m. darželio pastate pagal panaudos sutartį, kad galėtų vykdyti jų įstatuose nurodytą veiklą. Sprendimą dėl patalpų perdavimo naudotis pagal panaudos sutartį asociacijoms gali priimti tik savivaldybės taryba, todėl sprendimo projektas teikiamas svarstyti savivaldybės tarybai.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2014 m. gruodžio 19 d. sprendimu Nr. TS-257 patvirtintas Savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas.

**Sprendimo projekto esmė.**

Sporto klubui ,,Obeliai" buvo suteiktos patalpos pagal panaudos sutartį buvusios mokyklos pastate J. Jablonskio g. 4, Obeliuose, bet panaudos sutartis savivaldybės iniciatyva buvo nutraukta dėl rengiamo projekto „Obelių miesto gyvenamosios vietovės atnaujinimas“, kurio viena iš veiklų yra šio pastato rekonstravimas ir pritaikymas bendruomenės kultūrinei veiklai. Sporto klubas ,,Obeliai" pagal VVG vykdytą projektą yra įsigijęs įvairių treniruoklių, kad toliau jais galėtų naudotis Obelių miesto ir aplinkinių kaimų moksleiviai, jaunimas, tam reikia patalpų, todėl sporto klubas prašo suteikti patalpas Obelių darželio pastate. Suderinus su lopšelio-darželio direktore, siūloma sporto klubui suteikti pagal panaudos sutartį 5 metams 81,46 kv. m patalpas darželio pastate.

**Galimos pasekmės, priėmus siūlomą tarybos sprendimo projektą:**

**teigiamos** – asociacijai sporto klubas „Obeliai“ bus suteiktos patalpos jų įstatuose nurodytai veiklai vykdyti

**neigiamos** – nebus.

**Kokia sprendimo nauda Rokiškio rajono gyventojams.**

Suteikus patalpas sporto klubui, bus įrengta treniruoklių salė, kurioje, skatinant vaikų, jaunimo fizinį aktyvumą, fizinį lavinimą, didinant užimtumą, po pamokų ir kitu laisvu laiku sportine veikla galės užsiimti Obelių miesto ir aplinkinių kaimų vaikai, moksleiviai, jaunimas.

**Finansavimo šaltiniai ir lėšų poreikis**.

Savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja Julė Bražionienė